Rafahovergangen
Gazastripen
**Rafah-overgangen** (arabisk: تقاطع حدود رفح, hebraisk: מעבר רפיח) er en internasjonal grensevergang mellom Egypt og Gazastripen. Grensen mellom Egypt og Gazastripen er 12 km. Overgangen kontrolleres av Egypt og overvåkes av israelske myndigheter fra en base i Kerem Shalom. I 2022 var overgangen åpen i 245 dager. For å krysse grensen trengs tillatelse fra egyptiske eller israelske myndigheter. Før Hamas’ angrep på Israel oktober 2023 gikk rundt 500 lastebiler over grensen daglig, etter angrepet falt dette til en tidel.

Overgangen ble anlagt av den israelske og den egyptiske regjering etter den israelsk-egyptiske fredsavtalen av 1979, og kom til alminnelig anvendelse etter den israelske tilbaketrekningen fra Sinaihalvøya i 1982. Den går gjennom den gamle byen Rafah nesten i sentrum, og deler den inn i en palestinsk og en egyptisk Rafah. Grensen ble administert av Israel Airports Authority frem til 11. september 2005, som fastsatt i den israelske ensidige tilbaktrekningsplanen fra Gazastripen.

Porten ble åpnet, under kontroll av European Union Border Assistance Mission (EUBAM) den 25. november 2005 og var i normal funksjon nesten kontinuerlig frem til 25. juni 2006. Overgangen går også under navnet *Salah al Din Gate* etter Salah al-Din-veien, hovedveien gjennom Gazastripen fra Erez til Rafah. 

I juni 2007 ble overgangen stengt av egyptiske myndigheter etter Hamas' overtakelse av Gazastripen. Etter stenging av grensen har det blitt laget hemmelige tunneler under grensen for å smugle personer og varer ut og inn av Gazastripen. I 2007 innførte Israel blokade av sjø- og lufttransport til Gazastripen og Rafah-overgangen ble da avgjørende. Etter Den egyptiske revolusjonen i 2011 stengte egyptiske myndigheter området rundt grensen slik at det nordlige Sinai ble en stor grensesone. Egypt ønsker ikke å slippe flyktninger fra Gazastripen inn i Egypt fordi egyptiske myndigheter mener at imigrasjon fra Gazastripen vil gjøre det vanskelig å skape en palestinsk stat. Egypt ønsker å holde palestinerne i Gazastripen for at de skal kunne danne en stat på eget territorium.

Den 22. januar 2008 rev Hamas-militsmenn omtrent 200 meter av grensemuren som utgjør overgangen. Etter denne operasjonen dro et stort antall palestinere (anslag varierer fra 200.000 til 700.000) inn i Egypt for å kjøpe forskjellige typer varer, som mat, drivstoff, generatorer og sigaretter. Den 8. februar ble krysset igjen stengt av egyptiske myndigheter og Hamas, med unntak av de som måtte returnere til Gazastripen etter å ha flyktet til Egypt.
Etter revolusjonen i Egypt i 2011 åpnet den egyptiske regjeringen en dialog med Hamas for å redusere restriksjonene for å krysse grenseporten. .

Referanser
----------

1. 1 2  «The Gaza-Egypt Rafah crossing explained: ‘It is not a normal border’». *France 24* **(engelsk)**. 3. november 2023. Besøkt 2. desember 2023.
2. ↑  *The Rafah Crossing: A Gateway to Hope?* Arkivert 4. mars 2016 hos Wayback Machine. Arkivert 2016-03-04 hos Wayback Machine. Asharq Al-Awsat, Asharq Al Awsat, 9 February 2008
3. ↑  Paszkiewicz, Zofia (1. desember 2023). «Derfor vil ikke nabolandene hjelpe palestinske flyktninger». *NRK*. Besøkt 2. desember 2023. «– Vi er bekymret for at det å ta imot palestinske flyktninger vil ødelegge muligheten for en palestinsk stat, sier Amr Ramadan, Egypts ambassadør i Norge, til NRK.»
4. ↑  «*At Gaza border with Egypt, masses make reverse exodus into Sinai*». *Haaretz*. 25. januar 2008.
5. ↑  Kershner, Isabel (4. februar 2008). «*New York Times: Israeli Defense Minister to Stay in Olmert Coalition*». *The New York Times*. Israel.
6. ↑  Kirkpatrick, David D. (28. mai 2011). «*Egypt Reopens Border With Gaza*». *The New York Times*.